Die Hantering Van Korrupsie | TLU SA
Die Hantering Van Korrupsie Maandag | 22 Februarie | 2021
Tydens 'n vergadering van die Hoofbestuurdersforum is daar vanuit die departement terugvoer gegee oor die hantering van die inperking en die hulp wat daarvoor uitgerol is. Daar is gemeld dat 600 000 maskers, sowel as 400 000 koekies seep aangekoop is.
Hierdie produkte sou op daardie stadium vir minder as R10-stuk in die kleinhandel aangekoop kon word. Die departement het R20 miljoen daarvoor betaal. Indien die korrekte tenderprosedure gevolg is, kon dit – gegewe die getalle – nog goedkoper verkry word.
Iewers het iemand ten minste R10 miljoen in hul sakke gesteek.
TLU SA het 'n skrywe aan die minister gerig en 'n forensiese oudit aangevra. Terugvoer word afgewag.
Die minister is die politieke hoof van haar departement en is aanspreeklik vir wat daar plaasvind. Ons besef hierdie is maar 'n druppel aan die emmer van wat werklik onregmatig weggeraak het, maar ons moet waar daar so ooglopend bedrog plaasgevind het, ten minste blootlê.